ভাৰতৰ বিত্তমন্ত্ৰী অৰুণ জেটলীয়ে ভাৰতত ক্ৰিপ্টকাৰেন্সিক নিষিদ্ধ ঘোষণা কৰিলে বাজেট অধিবেশনতে। সেয়ে এই বিষয়টোক সৰলকৈ আলোকপাত কৰি ৰাইজৰ জ্ঞাতাৰ্থ প্ৰস্তুত কৰা হৈছে যাতে ভিন্ন দিশ সমূহৰ আভাস দিব পৰা যায়। মই বিটকইন বিশেষজ্ঞ নহয়। সেয়ে ডিজিটেল মুদ্ৰা হিচাপে বিটকইনৰ ভৱিষ্যত কি তাক ক’বলৈ অপাৰগ। কিন্তু বিনিয়োগৰ লগত জড়িত এজন হিচাপে বিটকইন কিমান বিনিয়োগযোগ্য সেই সম্বন্ধে আলোচনাৰ এক প্ৰাসংগিকতা এই মুহূৰ্তত মই অনুভৱ কৰিছোঁ। কাৰণ আমাৰ চৌপাশৰ মানুহ আজি বিটকইনৰ প্ৰতি অতি আগ্ৰহী হৈ উঠাৰ কাৰণ টকাৰ পৰিৱৰ্তে বিটকইন কেনেকৈ ব্যৱহাৰ কৰিব সেয়া কিন্তু নহয়, তেওঁলোক আকৰ্ষিত হৈছে মাত্ৰ শেহতীয়াভাৱে বিটকইনৰ দামৰ আকাশলংঘী উত্থানৰ খবৰৰ বাবেহে।